นายกรัฐมนตรี เร่งช่วยเหลือเกษตรกรสวนยางและปาล์มน้ำมัน ยืนยันไม่ใช่การแจกเงิน เพื่อหาเสียงทางการเมือง ขอเกษตรกรอย่าออกมาชุมนุมประท้วง
นายกรัฐมนตรี เร่งช่วยเหลือเกษตรกรสวนยางและปาล์มน้ำมัน ยืนยันไม่ใช่การแจกเงิน เพื่อหาเสียงทางการเมือง ขอเกษตรกรอย่าออกมาชุมนุมประท้วง

พลเอก ประยุทธ์ จันทร์โอชา นายกรัฐมนตรี กล่าวว่า ในที่ประชุมคณะรัฐมนตรี ได้หารือมาตรการการช่วยเหลือเกษตรกร ที่ประสบปัญหาทั้งเรื่องของยางพาราและปาล์มน้ำมัน ว่าในส่วนมาตรการเร่งด่วนแก้ไขปัญหาราคาปาล์มน้ำมันตกต่ำ รัฐจะรับซื้อปาล์มน้ำมัน ในกิโลกรัมละ 18 บาท ประมาณ 1 แสน 6 หมื่นตัน เพื่อนำไปผลิตไฟฟ้าโดยจะรับซื้อจากโรงสกัดน้ำมันปาล์ม เพื่อให้เกษตรกรได้ประโยชน์โดยตรง ส่วนมาตรการระยะยาว จะเพิ่มการนำปาล์มน้ำมัน มาเป็นส่วนผสมของน้ำมัน บี 20 โดยมีเป้าหมายการนำมาเป็นส่วนผสม ปีละ 5 แสนตัน  
นายกรัฐมนตรี ชี้แจงว่าการรับซื้อผลผลิตของเกษตรกรที่มีราคาสูงกว่าท้องตลาด ส่งผลทำให้ต้นทุนสูงขึ้นด้วย  จึงทำให้รัฐบาลต้องใช้เงินไปดูแลในส่วนนี้ จึงอยากให้ทุกคนเข้าใจว่า การแก้ไขปัญหาต้องมีการกำหนดมาตรการที่ชัดเจน ซึ่งต้องคำนึงถึงการใช้จ่ายงบประมาณของรัฐบาลด้วย
      
ส่วนการแก้ไขปัญราคายางพารา นายกรัฐมนตรี กล่าวว่า ประเทศไทยมีผลผลิตยางพาราถึง 4.6 ล้านตัน แต่มีการใช้ยางพาราในประเทศ 4 แสนตัน แต่รัฐบาลได้เร่งการนำผลผลิตมาใช้ในประเทศเพิ่มขึ้นเป็น 6 แสนตัน แต่ยังเหลือผลผลิตทั้งหมดอีก 4 ล้านตัน ซึ่งถือว่าไทยมีผลผลิตปริมาณยางพาราที่มากที่สุดในโลก ดังนั้น เรื่องราคาก็ขึ้นอยู่กับปริมาณด้วย รัฐบาลจึงจำเป็นต้องมีมาตรการที่เข้มแข็ง 
อย่างไรก็ตาม รัฐบาลได้มีการกำหนดมาตรการการช่วยเหลือ โดยช่วยเหลือไม่เกิน 15 ไร่ เพื่อเพิ่มการใช้ยางในประเทศและมาตรการทั้งหมด ต้องนำเข้าสู่ที่ประชุมคณะกรรมการยางธรรมชาติก่อน  ทั้งนี้ได้สั่งการให้ทุกหน่วยงานบูรณาการการทำงาน ในการสกัดการลักลอบนำสินค้าเกษตรเข้ามาในประเทศ
 
นายกรัฐมนตรี ขอกลุ่มเกษตรกรอย่าออกมารวมตัวประท้วง ซึ่งรัฐบาลพยายามดูแลทุกกลุ่มและอยากสร้างความเข้าใจว่าการที่รัฐบาลให้เงินช่วยเหลือเป็นเพียงการบรรเทาความเดือดร้อนชั่วคราว แต่สิ่งสำคัญเกษตรกรจะต้องปรับเปลี่ยนตัวเอง ให้เข้าใจระบบการค้าการลงทุนในปัจจุบันและต้องเข้าใจถึงสภาวะเศรษฐกิจโลกที่หลายประเทศประสบปัญหา แต่หากมองมาที่ประเทศไทย ถือว่าภาพรวมเศรษฐกิจยังดีอยู่ แต่การแก้ปัญหารัฐบาลพยายามดูภาพรวมทั้งหมดและให้การดูแลประชาชนทุกกลุ่ม